Oficialusis leidinys L 133 , 28/05/1999 p. 0001 - 0002



Bendroji pozicija 1999 m. gegužės 17 d. Tarybos priimta pagal Europos Sąjungos sutarties 15 straipsnį dėl Pietryčių Europos stabilumo pakto (1999/345/BUSP) EUROPOS SĄJUNGOS TARYBA, atsižvelgdama į Europos Sąjungos sutartį, ypač į jos 15 straipsnį, kadangi: (1) 1999 m. balandžio 8 ir 26 d. Taryba priėmė išvadas dėl Pietryčių Europos; (2) Kosovo krizės politinis sprendimas turi būti ryžtingų pastangų, skirtų stabilizuoti visą regioną, dalis; (3) turėtų būti parengtas Pietryčių Europos stabilumo paktas; (4) toks Stabilumo paktas turėtų būti parengtas pagal JT įstatus, Europos saugumo ir bendradarbiavimo organizacijos (ESBO) principus ir įsipareigojimus, ir atitinkamas Europos Tarybos sutartis ir konvencijas, ypač Europos žmogaus teisių ir pagrindinių laisvių apsaugos konvenciją; (5) Europos Sąjunga turėtų vadovauti Stabilumo paktui, ESBO vaidina esminį vaidmenį puoselėjant saugumą ir stabilumą, ir Stabilumo paktas turėtų būti sukurtas ir įgyvendintas glaudžiai bendradarbiaujant su ESBO; (6) laikydamasi regioninio ir platesnio požiūrio Europos Sąjunga jau dabar aktyviai stiprina demokratines ir ekonomines institucijas regione vykdydama daug tinkamai sukurtų programų; (7) Europos Sąjunga priartins regioną prie visiškos šių valstybių integracijos į jos struktūras per naujos rūšies sutartimis grįstus santykius ir atsižvelgdama į kiekvienos valstybės individualią situaciją, siekiant narystės Europos Sąjungoje pagal Amsterdamo sutartį ir įvykdžius Kopenhagos kriterijus; (8) Jugoslavijos Federacinė Respublika turėtų būti pakviesta dalyvauti tokiame Stabilumo pakte kai tik įvykdys būtinas sąlygas, PRIĖMĖ ŠIĄ BENDRĄJĄ POZICIJĄ: 1 straipsnis 1. Europos Sąjunga vadovaus Stabilumo pakto Pietryčių Europai sukūrimui. 2. Šio Stabilumo pakto tikslas — padėti užtikrinti jo dalyvių bendradarbiavimą siekiant sukurti šio regiono ilgalaikio stabilizavimo, saugumo, demokratizavimo ir ekonomikos atkūrimo bei plėtros visa apimančias priemones bei priemones, skirtas sukurti tęstinius geros kaimynystės dvišalius ir daugiašalius santykius bei santykius su tarptautine bendruomene. 3. Europos Sąjunga sieks užtikrinti, kad patys dalyviai sukurtų "Pietryčių Europos regioninį diskusijų stalą" Stabilumo paktui įgyvendinti. 2 straipsnis 1. Siekdama prisidėti prie 1 straipsnyje nustatytų tikslų siekimo, Europos Sąjunga sušauks konferenciją dėl Pietryčių Europos. 2. Konferencija vyks užsienio reikalų ministrų lygiu, jei įmanoma, ne vėliau kaip iki 1999 m. liepos mėn. pabaigos. Konferencija bus organizuojama Royaumont forma (be Jugoslavijos Federacinės Respublikos tol, kol ji neįvykdys jos dalyvavimui taikomų tarptautinės bendruomenės reikalavimų). Be to, konferencijoje taip pat dalyvaus Kanados, Japonijos, EBRD, EIB, TVF, PB, OECD, JT, NATO, WEU, JTVPK bei regioninių iniciatyvų atstovai. 3. Konferencijai bus pasiruošta 1999 m. gegužės 27 dienos susitikime Königswinter (Petersberge) aukštesniojo rango pareigūnų lygiu, 2 dalyje nustatyta forma. Atsižvelgiant į tai, šiai konferencijai bus ruošiamasi nedelsiant. 3 straipsnis 1. Europos Sąjunga aktyviai padės regiono šalims siekti Stabilumo pakto tikslų. 2. Europos Sąjunga, kartu su tarptautiniais donorais, imsis suorganizuoti donorų/atstatymo konferenciją dėl Pietryčių Europos. 4 straipsnis Ši bendroji pozicija įsigalioja jos priėmimo dieną. 5 straipsnis Ši bendroji pozicija skelbiama Oficialiajame leidinyje. Priimta Briuselyje, 1999 m. gegužės 17 d. Tarybos vardu Pirmininkas J. Fischer --------------------------------------------------